Vobis illustrissimo principi domino nostro Sabaudie duci exponitur reverenter parte humilium oratorum venerabilium decani et capituli ecclesie Matisconis necnon nobilium fidelium virorum heredum deffuncti domini Gallesii de Sachinis domini de Anyeres, et ipsi domini decanus et capitulum cum prefatis heredibus, et ipsi heredes domini Gallesii quondam cum eisdem dominis decano et capitulo pro indiviso simul habent et exercent suique predecessores habuerunt et exercere consueverunt jurisdicionem in obediencia et praeria appellata Bois-Chétif ipsiusque pertinentiis universis castellanie seu mandamenti vestri Pontisvelle fuit que et est de usu more et consuetudine et dum et quando animalia dampna intulisse vel inferencia, pariter malefactores quicumque in eadem praeria reperientur ipsi ducantur ad locum de Cabanis prope villam predictam Pontisvelle justiciam ab ipsorum exponentium officiariis ut convenit inibi suscepturi verum, princeps inclitissime cum locus ipse nedum eisdem exponentibus verum et etiam malefactoribus valde sit noxius maxime propter loci distanciam locusque vester Sancti Laurentii prope Matisconem ad premissa multo aptior commodiorque esse videatur, recurrentes ad vestram excellentiam supplicant exponentes ipsi quatenus placeat eisdem licentiam impertiri et dicta animalia malefactoresque quicumque in delicto seu dampno amodo deprehendendo capiantur ducanturque captivi ad dictum locum Sancti Laurentii de que eis ac super eis justicia per eos et eorum officiarios in eodem loco Sancti Laurentii fiat et ministretur quemadmodum fieri et ministrari solet in ipso loco de Cabanis, non tamen eosdem supplicantes privando quin usus quos habent animalia et malefactores ipsos ad dictum locum de Cabanis ducendi et in eo justiciam ministrandi semper eis conservetur dum et quotiens opus fuerit. Cumque preterea multi tam de Matiscone, Baugiaco, Pontevela, quam nonullis castellaniis et locis aliis circonvicinis post illata seu perpetrata ab eis quandoque de die quandoque de nocte maleficia et delicta vel ad ipsas castellanias et loca affugiant vel resistanciam contra officiarios eorumdem supplicantium faciant quamobrem plerumque remaneant de premissis incorrecti, dignetur etiam ipsa celsitudo vestra eisdem supplicantibus impertiri. Et dum aliqui forefactores animaliave dampna in dicta praeria inferencia a predicta eorumdem supplicantium juridicione ad dictas vel alias quasvis castellanias et juridiciones vestras circonvicinas affugierint officiarii eorumdem supplicantium possint et valeant tales malefactores pariter et debitores suos ipsorum supplicantium quoscumque racione tamen obediencie dicte praerie seu Nemoris captivi citare et assignare coram judice et ad loca juridicionis eorumdem supplicantium licencia alicujus minime expectata pro justicia ut convenit ministranda, mandareque insuper officiariis vestris quibuscumque ad quos spectaverit quam ipsi eosdem malefactores et animalia dum ac comprimum requirentur prefatis supplicantium officiariis in juris subsidium remictant indifficiliter et expediant, nam etiam superioritas in dicta eorum supplicantium juridicione vestre celsitudini spectat. Et quia eidem celsitudini succedant emolumenta multa contra eos qui inobedientes reperientur celsitudine in premissis humiliter deprecando. Ludovicus dux Sabaudie, Chablaysiis, Auguste, sacri romani imperii princeps vicariusque perpetuus, marchio in Italia, princeps Pedemontium, Gebennensis et Baugiaci comes, baro Vuaudi ac Faucigniaci, Nycieque ac Vercellarum dominus. Etsi virtutes nos alliciant faciantque ut eos de quibus inesse videntur admodum diligamus in exhibitione tamen gratiarum illis nos reddimus liberales potissime qui vel apud eum per quem reges principesque cuncti regnant in terris ut haberi viderique mereamur principatu digni preces vel alia fidelitatis obsequia nobis grata indefessa sollicitudinis cura agere non desinunt, sane visa supplicatione presentibus annexa et ipsius continencia attenta devocionem benedilectorum venerabilium decani et capituli ecclesie Matisconensis fideliumque nostrorum heredum deffuncti domini Gallesii de Sachins consupplicantium in dicta supplicatione nominatorum fidelitatem obsequendique promptitudinem ac alia eorumdemque consupplicantium in nobis merita ut convenit attendentes supplicationi predicte inclinati et certis aliis bonis respectibus ex nostra certa scientia matura deliberatione prehabita volumus auctoritatemque licentiam ac potestatem plenariam prefatis decano et capitulo et heredibus consupplicantibus simul proque indiviso impertimur acque damus per presentes et sicut bestias malefactoresque in praeria nemoris captivi de qua supplicatur cum suis pertinentiis in dampno seu delicto hactenus repertos ceperunt et ad locum nostrum de Cabanis et in eo conduxerunt detinuerunt condempnaverunt et absolverunt sic eis licitum sit possintque et valeant per se seu eorum officiarios ad causam juridicionis eorum praerie seu nemoris predicti captivi ipsos omnes malefactores et bestias ex nunc in antea quandocumque in ipsa praeria seu nemore captivo suisque pertinentiis delinquentes vel dampna quomodolibet inferentes reperiendos vel apprehendendos capere et ad locum nostrum Sancti Laurentii prope Matisconem loco jam dicti loci de Cabanis conducere, in ipsoque loco Sancti Laurentii citare assignare arrestare detinere carceribus nostris ejusdem loci si opus sit retrudere sentenciare absolvere et condempnare penas et mulctas imponere; si et ubi a causa extra eorumdem consupplicantium juridicionem post ab eis malefactoribus vel animalibus illata dampna seu delicta auffugerint seu alias qualitercumque ad aliquas ex nostris castellaniis circonvicinis se retraxerint, ubicumque reperientur prosequi et sibi remicti ab officiariis nostris requirere quumquidem officiarii nostri illos eisdem supplicantibus seu eorum predictis officiariis in juris subsidium remictere teneantur. Pro justicia de eisdem malefactoribus seu bestiis secundum dampna vel delicta ab eis illata ut convenit ministranda debitores quoscumque reddituum et aliorum exituum quorumlibet eorumdem supplicantium ad causam predicte obediencie nemoris captivi pro solucione de ipsis redditibus et exitibus assequenda pariter assignare et citare, ipsosque juris remediis opportunis etiam sub penis vel sine penis cogere et compellere, et insuper omnia alia et singula facere et exercere premissis incombencia et que in loco predicto de Cabanis hactenus in consimilibus per eosdem supplicantes fieri et exerceri sunt solita. Nolentes tamen propter premissa ipsos consupplicantes aliquathenus privari aut potestati quam habent in dicto loco de Cabanis aliquathenus derogari quoniam si et dum eis opus fuerit premissa in eodem loco de Cabanis exerceant prout ante concessionem presentium facere et exercere solebant quibuscumque juribus nostris in premissis semper salvis. Mandantes propterea baillivo et procuratori Bressie castellanisque Baugiaci et Pontisvele necnon universis et singulis officiariis nobis mediate et immediate submissis modernis et posteris ipsorumque loca tenentibus et cuilibet eorumdem quantum ad eum spectaverit quathenus hujusmodi licenciam auctoritatem et potestatem licterasque nostras memoratis consupplicantibus et suis successoribus perpetuo prothinus observent illesas et in nullo contrafaciant quomodolibet vel opponant quibuscumque frivolis opposicionibus necnon licteris forte in contrarium emanatis, factis et concessis rejectis et non obstantibus nulloque alio a nobis super hoc expectato mandato. Datum in Castellione Dombarum die quinta mensis novembris anno Domini millesimo quatercentesimo quinquagesimo primo. Per dominum, presentibus dominis Jacobo de Turre cancellario, Jo. bastardo arma.., domino Gordoni, Marescallo, Jac. comite Montismaioris, Petro de Balma domino Ruppis, domino Vallis Ysere, Jo. domino Castriveteris, Guillelmo de Viriaco magistro hospicii, Ja. Meynerii generali et Humberto Fabri thesaurario. R. V.... Anno Domini millesimo quatercentesimo quinquagesimo secundo et die vicesima octava mensis aprilis littere dominicales infra scripte nobili viro Amblardo Coursandi vice castellano Pontisvele per venerabiles viros magistros Johannem Besle et dominum Johannem Lyardi, canonicos Sancti Vincentii Matisconis, nomine domini decani et capituli ejusdem loci, exhibite extiterunt et presentate quas cum honore et reverentia debitis recepit contentis in eisdem se offerendo possethenus obedire; ita fiat, me notario et curiali curie Pontisvele presente. GENTILIS. Par copie prinse à l’original. GUERIN. Humbertus Velveti, legum doctor judex Bressie, Reversimontis, Dombarum et Vallisbone, totiusque superioritatis et ressorti locorum eorumdem pro excellentissimo principe domino nostro domino Ludovico duce Sabaudie, dilectis nostris castellanis Baugiaci et Pontisvele seu eorum loca tenentibus ceterisque officiariis dictorum locorum ac primo servienti ducali super hoc requirendo, salutem. Visis litteris dominicalibus presentibus annexis nobis parte venerabilium dominorum decani et capituli Sancti Vincentii Matisconis exhibitis et presentatis et signanter cum qua decuit reverentia receptis parati obedire ipsarum tenoribus consideratis vobis et vestrum cuilibet insolidum harum serie precipimus commitimus et mandamus expresse quatenus litteras ipsas dominicales exequamini et ad debitum executionis effectum juxta illarum continentiam formam et tenorem deducatis, nihil de contingentibus in eisdem obmittendo. Datum Burgi die vicesima mensis marcii anno Domini millesimo quatercentesimo quinquagesimo secundo. Per dominum judicem. LE PORTIEX. Copie prinse à l’original. GUERIN.